Il-Prim Ministru u Mexxej Laburista Robert Abela sforza lil dawk li fl-2017 kienu Kandidati tal-Partit Laburista fuq it-tielet distrett biex ma jitfgħux isimhom għall-elezzjoni każwali wara r-riżenja ta' Silvio Grixti, f'mossa meqjusa minn ħafna bħala theddida oħra ta' Abela lid-demokrazija ta' pajjiżna. Fil-fatt, din il-mossa tidher li qed issir l-ordni tal-ġurnata fit-tmexxija ta' Abela, tant li diġà rajna li biha Miriam Dalli, Jonathan Attard, Clyde Caruana u Oliver Scicluna spiċċaw fil-Parlament skont ix-xewqa tiegħu. Dawn kienu fost il-persuni li għenu lil Abela jirbaħ il-ġlieda għal-Leadership tal-Labour kontra Chris Fearne u ta' dan, il-Mexxej Laburista qed isibilhom post fil-Grupp Parlamentari, b'uħud minnhom saħansitra jagħżilhom fil-Kabinett. Issa – wara li fil-jiem li għaddew irriżenja Silvio Grixti – il-Prim Ministru reġa' uża l-istess mossa, tant li fil-jiem li matulhom il-Kandidati l-oħrajn tat-tielet distrett setgħu jitfgħu isimhom għall-elezzjoni każwali, ħadd minn dawn ma tħalla jagħmel dan. Għaldaqstant, Abela reġa' ħoloq okkażjoni biex aktar persuni qrib tiegħu – meqjusin fil-Labour bħala Yes Men – jispiċċaw fil-Parlament. Fost oħrajn, fil-kurituri tal-poter qed tissemma' ħafna s-Sindku ta' Bormla Alison Zerafa Civelli, li tiġi oħt il-mara ta' Robert Abela u li fl-aħħar jiem ikkonfermat il-kandidatura tagħha fuq it-tieni distrett. Zerafa Civelli hi meqjusa ta' ġewwa sew fil-Partit Laburista għax, minbarra li hi Sindku, fit-tmien snin ta' Gvern Laburista, hi kienet appuntata fuq erba' Bordijiet differenti tal-Gvern. Fil-fatt, hi kienet minn tal-ewwel li ngħata dan ir-rigal, saħansitra ġimgħatejn biss wara li Joseph Muscat sar Prim Ministru. Sorsi fil-Partit Laburista li tkellmu ma' NET News qalu li l-fatt li oħtha hi mart il-Leader se jagħmilielha faċli ssib postha fil-Parlament mingħajr tbatija. Dan, komplew jispjegaw, biex wara l-elezzjoni ġenerali li ġejja, Zerafa Civelli jkollha sieq ġewwa wkoll li tkun eletta. Fit-tieni distrett jikkontesta fost l-oħrajn Joe Mizzi, li kien fost it-tliet persuni li tneħħa minn Ministru appena Robert Abela sar Prim Ministru. Għaldaqstant, l-għażla ta' Alison Zerafa Civelli qed titqies bħala mossa oħra biex Abela jqaċċat lil Joe Mizzi anke minn Membru Parlamentari wara l-elezzjoni ġenerali li ġejja.